b"\n_START_ARTICLE_\nAmatuni\n_START_PARAGRAPH_\nEls Amatuni foren una fam\xc3\xadlia de nakharars armenis que posse\xc3\xafen terres al Aragadzotn o Aragodsotn (prov\xc3\xadncia d'Airarat) centrades a la ciutat de Osakan o O\xc5\xa1akan (al nord de Valarshapat) i que a partir del segle\xc2\xa0ix van continuar amb una branca al districte d'Artaz al Vaspurakan, amb centre a Maku (abans Shawarshan) (al nord-est del Vaspurakan a mig cam\xc3\xad entre els llacs Van i Urmia), com a vassalls dels Ardzruni._NEWLINE_Els pr\xc3\xadnceps Amatuni posse\xc3\xafen el t\xc3\xadtol hereditari de Hazaraspets (gu\xc3\xa0rdies de frontera). El seu origen era caspi-meda o de la casa mannea del Artaz, per\xc3\xb2 ells mateixos s'atribu\xc3\xafen descend\xc3\xa8ncia d'Ast\xc3\xadages de M\xc3\xa8dia o ascend\xc3\xa8ncia hebrea._NEWLINE_Vahan I Amatuni era nakharar vers comen\xc3\xa7aments del segle\xc2\xa0iv i el va succeir Karen, i despr\xc3\xa9s, ver la meitat del segle\xc2\xa0iv, Vahan II que va tenir per successors a Zareh i Kenan Amatuni; aquest darrer el 387 fou deposat per P\xc3\xa8rsia. Vahan III Amatuni va recuperar els honors i governava vers el 428; Vardan Amatuni era nakharar a la meitat del segle\xc2\xa0v quan tamb\xc3\xa9 apareixen altres membres de la nissaga com Manen Amatuni. Vahan Amatuni, Arantzar Amatuni i Arnak Amatuni, dirigien la fam\xc3\xadlia vers el 451. Varaz Shapuh va revelar els plans del rebels als perses al 481. No torna a apar\xc3\xa8ixer cap m\xc3\xa9s membre fins al 593 en qu\xc3\xa8 s'esmenta a un Kotik o Kotir o Kotil Amatuni que va participar en la rebel\xc2\xb7li\xc3\xb3 contra P\xc3\xa8rsia i el 596 es va haver de presentar a la cort persa i fou enviat pel rei a una missi\xc3\xb3 a Nisibe durant la qual va morir en una emboscada a la que el rei no era ali\xc3\xa8; l'emperador Constant\xc3\xad II va donar vers el 644 el c\xc3\xa0rrec de patrici i ishkhan a Shapuh i tamb\xc3\xa9 a Khatshean Aravelian. Varaz Shapuh apareix al seu darrere (vers 680-705) assassinat el 705 quan els \xc3\xa0rabs van eliminar molts nakharars i es van emportar als seus fills per ser educats com a musulmans. Shapuh II Amatuni va emigrar vers el 750 amb dotze mil fidels cap a territori bizant\xc3\xad i es va establir a la Capad\xc3\xb2cia p\xc3\xb2ntica. El 791 l'increment dels impostos va provocar l'emigraci\xc3\xb3 en massa dels armenis que dirigits per Shapuh III Amatuni i el seu fill Haman Amatuni, que es van establir a territori bizant\xc3\xad, i amb els quals va acabar el domini dels Amatuni a l'Aragadzotn (amb la capital Osakan) conservant nom\xc3\xa9s l'Artaz amb capital a Maku com a vassalls dels Ardzruni de Vaspurakan (des del 772)._NEWLINE_La branca d'Artaz, amb resid\xc3\xa8ncia a Maku, va restar vassalla dels reis de Vaspurakan i alguns van tenir un cert paper a la hist\xc3\xb2ria del regne._NEWLINE_Vers el 898 Abu Morvan, usurpador del Vaspurakan que tenia presoners als tres pr\xc3\xadnceps leg\xc3\xadtims, es va establir a la ciutat de Van (Dosp) i va fer alliberar al pr\xc3\xadncep Khatshik-Gagik, un dels tres pr\xc3\xadnceps, que tenia uns 15 anys (al que va deixar en llibertat vigilada) per\xc3\xb2 va mantenir tancats als altres dos (el gran Sargis i el petit Gurgen). Per\xc3\xb2 Gagik es va entendre amb alguns senyors lleialistes, especialment els germans Shahpuh i Vahan Amatuni, i amb Abou Sakr Vahuni i tots junts van assassinar a Abu Morvan durant una festa vers el 899. Sargis fou proclamat, per\xc3\xb2 va haver de donar ostatges a l'emir Afshin al-Sadj._NEWLINE_Vers el 901 el pr\xc3\xadncep de Vaspurakan Gurgen era ostatge de l'emir Afshin al-Sadj junt amb el nakharar Shahpuh Amatuni, i ambd\xc3\xb3s es va escapar de Bardaa i van tornar a Vaspurakan. Furi\xc3\xb3s Afshin va atacar Vaspurakan, per\xc3\xb2 va morir de pesta en tornar a Bardaa._NEWLINE_Als segles XIII i XIV, sota el nom de Vach\xc3\xbatides, els amatuni apareixen com a pr\xc3\xadnceps d'Aragatsotn, Siracene i Nig , amb el gran castell d'Anberd, sent vassalls dels  Mkhargrdzelis armeno-georgians d'Arm\xc3\xa8nia del Nord."